CELEX: 32011D0544
Language: sl
Date: 2011-09-16 00:00:00
Title: 2011/544/EU: Izvedbeni sklep Komisije z dne 16. septembra 2011 o skupnem sredstvu za davčno označevanje plinskega olja in kerozina (notificirano pod dokumentarno številko C(2011) 6422)

17.9.2011   
            
            
               SL
            
            
               Uradni list Evropske unije
            
            
               L 241/31
            
         IZVEDBENI SKLEP KOMISIJE
   z dne 16. septembra 2011
   o skupnem sredstvu za davčno označevanje plinskega olja in kerozina
   (notificirano pod dokumentarno številko C(2011) 6422)
   (2011/544/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 95/60/ES z dne 27. novembra 1995 o davčnem označevanju plinskega olja in kerozina (1) in zlasti člena 2(2) Direktive,
   ob upoštevanju naslednjega:
   
               (1)
            
            
               Za pravilno delovanje notranjega trga in zlasti za preprečevanje utaje davkov Direktiva 95/60/ES vzpostavlja skupni sistem označevanja za opredelitev plinskega olja iz tarifne oznake KN 2710 00 69 in kerozina iz tarifne oznake KN 2710 00 55, ki sta bila sproščena v porabo oproščena plačila trošarine ali pa zanju velja znižana stopnja trošarine. Od leta 2002 je bila prva oznaka razdeljena na oznake KN 2710 19 41, 2710 19 45 in 2710 19 49, da bi se upoštevala vsebnost žvepla plinskega olja, druga oznaka pa je bila prenesena v oznako KN 2710 19 25.
            
         
               (2)
            
            
               Z Odločbo Komisije 2006/428/ES z dne 22. junija 2006 o skupnem sredstvu za davčno označevanje plinskega olja in kerozina (2) je bil proizvod z znanstvenim imenom N-etil-N-[2-(1-izobutoksietoksi)etil]-4-(fenilazo)anilin (Solvent Yellow 124) določen za skupno sredstvo za davčno označevanje, ki ga uvaja Direktiva 95/60/ES za označevanje plinskih olj in kerozina, za katere ni veljala polna stopnja, ki velja za tiste energente, ki se uporabljajo za pogon.
            
         
               (3)
            
            
               Člen 2 Odločbe 2006/428/ES zahteva, da se ta odločba pregleda najpozneje do 31. decembra 2011 ob upoštevanju tehničnega razvoja na področju sistemov označevanja in potrebe po preprečevanju zlorabe uporabe mineralnih olj, ki so oproščena plačila trošarine ali za katera velja znižana stopnja trošarine.
            
         
               (4)
            
            
               Kot del postopka pregleda je bilo opravljeno posvetovanje z državami članicami. Države članice so v splošnem zadovoljne, da je proizvod Solvent Yellow 124 dosegel svoj namen in preprečil zlorabo uporabe mineralnih olj, ki so oproščena plačila trošarine ali za katera velja znižana stopnja trošarine.
            
         
               (5)
            
            
               Negativni učinki uporabe proizvoda Solvent Yellow 124 na zdravje in okolje niso bili sporočeni.
            
         
               (6)
            
            
               Kot možno nadomestilo za proizvod Solvent Yellow 124, ki bi izpolnjevalo vsa merila, po katerih je bil proizvod Solvent Yellow 124 izbran za skupno sredstvo za davčno označevanje, doslej ni bil predstavljen ali s pomembnimi znanstvenimi podatki podprt še noben alternativen proizvod.
            
         
               (7)
            
            
               Zato je treba proizvod Solvent Yellow 124 še naprej uporabljati kot skupno sredstvo za davčno označevanje v smislu Direktive 95/60/ES ob upoštevanju pogojev, ki jih ta določa.
            
         
               (8)
            
            
               Ta sklep ne odpravlja nobene obveznosti, ki jih imajo podjetja v skladu s členom 102 Pogodbe.
            
         
               (9)
            
            
               Pri določitvi roka za pregled tega sklepa je treba upoštevati možnosti, ki jih odpira prihodnji razvoj znanosti.
            
         
               (10)
            
            
               Če bi se ugotovilo, da se je zaradi proizvoda Solvent Yellow 124 povečala utaja davkov ali da nastaja dodatna škoda za zdravje in okolje, se pregled opravi kadar koli pred tem rokom.
            
         
               (11)
            
            
               Zaradi jasnosti in preglednosti je treba Odločbo 2006/428/ES nadomestiti.
            
         
               (12)
            
            
               Ukrepi iz tega sklepa so v skladu z mnenjem Odbora za trošarine –
            
         SPREJELA NASLEDNJI SKLEP:
   Člen 1
   Skupno sredstvo za davčno označevanje, ki ga uvaja Direktiva 95/60/ES za označevanje vsega plinskega olja iz tarifnih oznak KN 2710 19 41, 2710 19 45 in 2710 19 49 ter kerozina iz tarifne oznake KN 2710 19 25, je proizvod Solvent Yellow 124, kakor je opredeljen v Prilogi k temu sklepu.
   Države članice določijo raven označevanja, ki je najmanj 6 mg in največ 9 mg sredstva za označevanje na liter mineralnega olja.
   Člen 2
   Ta sklep se pregleda najpozneje do 31. decembra 2016 ob upoštevanju tehničnega razvoja na področju sistemov označevanja in potrebe po preprečevanju zlorabe uporabe energentov, ki so oproščena plačila trošarine ali za katera velja znižana stopnja trošarine.
   Če bi se ugotovilo, da se je zaradi proizvoda Solvent Yellow 124 povečala utaja davkov ali da nastaja dodatna škoda za zdravje in okolje, se pregled opravi prej.
   Člen 3
   Odločba 2006/428/ES se razveljavi.
   Člen 4
   Ta sklep je naslovljen na države članice.
   
      V Bruslju, 16. septembra 2011
      
         
            Za Komisijo
         
         Algirdas ŠEMETA
         
            Član Komisije
         
      
   
   
      (1)  UL L 291, 6.12.1995, str. 46.
   
      (2)  UL L 172, 24.6.2006, str. 15.
   
      PRILOGA
      
                  1.
               
               
                  Identifikacija po barvnem indeksu: Solvent Yellow 124
                  
               
            
                  2.
               
               
                  Znanstveno ime: N-etil-N-[2-(1-izobutoksietoksi)etil]-4-(fenilazo)anilin.